РЕГЛАМЕНТ (ЕС) 2019/50 НА КОМИСИЯТА

от 11 януари 2019 година

за изменение на приложения II, III, IV и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлорантранилипрол, кломазон, цикланилипрол, феназахин, фенпикоксамид, флуоксастробин, ламбда-цихалотрин, мепикват, лучено масло, тиаклоприд и валифеналат във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1, член 14, параграф 1, буква а) и член 18, параграф 1, буква б) от него,

като има предвид, че:

(1) Максимално допустимите граници на остатъчни вещества (МДГОВ) за кломазон, флуоксастробин, ламбда-цихалотрин, мепикват и тиаклоприд са определени в приложение II към Регламент (ЕО) № 396/2005. МДГОВ за хлорантранилипрол, феназахин и валифеналат са определени в част А от приложение III към посочения регламент. По отношение на цикланилипрол, фенпикоксамид и лучено масло няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) На 4 юли 2009 г. Комисията по Кодекс алиментариус прие максимално допустими граници на остатъчни вещества по Кодекс алиментариус (CXL) за ламбда-цихалотрин при ръж (2).

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (3), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен когато тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание, или когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от него висока степен на защита.

(4) CXL за ламбда-цихалотрин при ръж са безопасни за потребителите в Съюза (4) и поради това следва да бъдат включени в Регламент (ЕО) № 396/2005 като МДГОВ.

(5) В рамките на процедура по разрешаването на употребата на продукт за растителна защита, съдържащ активното вещество кломазон при лайка и голям живовлек/жиловлек, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(6) По отношение на флуоксастробин такова заявление бе подадено за употребата му при чесън, семена от рапица, ленено семе, маково семе, семена от синап и камелина. По отношение на мепикват такова заявление бе подадено за употребата му при семена от рапица, ленено семе, маково семе, семена от синап, камелина и слънчогледово семе, черен дроб (от свине, овце и кози), бъбреци (от свине), мляко и яйца. По отношение на тиаклоприд такова заявление беше подадено за употребата му при семена от пореч и при репички. По отношение на валифеналат такова заявление беше подадено за употребата му при домати, патладжани, марули, лук, шалот/дребен лук и чесън.

(7) В съответствие с член 6, параграфи 2 и 4 от Регламент (ЕО) № 396/2005 бяха подадени заявления за употребата на хлорантранилипрол и феназахин, използвани в Съединените щати съответно върху хмел и бадеми. Заявителите твърдят, че разрешените видове употреба на посочените вещества при тези култури в Съединените щати са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(8) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(9) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно — за животните, и даде обосновани становища относно предложените МДГОВ (5). Той изпрати становищата си до заявителите, до Комисията и до държавите членки, като ги направи и общодостъпни.

(10) По отношение на флуоксастробин в чесън, Органът направи оценка на подадено заявление, за да се определи МДГОВ при лук, и предостави обосновано становище относно предложената МДГОВ (6). В съответствие със съществуващите насоки на Съюза за екстраполация на МДГОВ е целесъобразно посочената МДГОВ за лук да бъде определена също и за чесън.

(11) По отношение на всички останали заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните продукти.

(12) С Регламент (ЕС) 2016/1003 на Комисията (7) бяха определени временни, валидни до 31 декември 2018 г. стойности на МДГОВ от мепикват при култивирани гъби, за да се разреши проблемът с кръстосаното замърсяване, който засяга нетретирани култивирани гъби, със слама, която правомерно е третирана с мепикват. Държавите членки и Органът подадоха актуални данни от извършено наблюдение, от които е видно, че все още се констатират остатъци от мепикват, които са със стойности над съответната граница на определяне. Поради това е целесъобразно да се удължи срокът на валидност на настоящата МДГОВ, определена на 0,09 mg/kg. Тази МДГОВ ще бъде преразгледана; при това преразглеждане ще бъде взета предвид информацията, налична в периода от четири години след датата на публикуване на настоящия регламент.

(13) С Регламент (ЕС) 2018/960 на Комисията (8) бяха изменени няколко МДГОВ по отношение на ламбда-цихалотрин. С посочения регламент, считано от 26 януари 2019 г., се намалява стойността на МДГОВ за ръж до границата на определяне, като не се отчита съществуващата CXL за ръж. В интерес на правната сигурност е целесъобразно МДГОВ, предвидени в посочения регламент, да се прилагат от същата дата.

(14) В контекста на одобряването на активното вещество фенпикоксамид в обобщеното досие бе включено заявление за МДГОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (9). Това заявление беше подложено на оценка от съответната държава членка в съответствие с член 11, параграф 2 от посочения регламент. Органът направи оценка на заявлението и представи заключението си относно партньорската проверка на оценката на риска от употребата на активното вещество като пестицид, в което той препоръчва установяването на стойности на МДГОВ, обхващащи представителните видове употреба при ръж и пшеница според добрите селскостопански практики в Съюза и искането за допустими за целите на вноса стойности при банани от Панама (10).

(15) Лученото масло бе одобрено като основно вещество с Регламент за изпълнение (ЕС) 2018/1295 на Комисията (11). Не се очаква условията за употреба на това вещество да доведат до наличието на остатъчни вещества от него в храни или фуражи, които може да представляват риск за потребителя. Поради това е целесъобразно това вещество да бъде включено в приложение IV към Регламент (ЕО) № 396/2005.

(16) С Регламент за изпълнение (ЕС) 2017/357 на Комисията (12) не бе одобрено активното вещество цикланилипрол. Тъй като в Регламент (ЕО) № 396/2005 не са определени МДГОВ, е целесъобразно веществото да бъде включено в приложение V към посочения регламент.

(17) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(18) Поради това Регламент (ЕО) № 396/2005 следва да бъде съответно изменен.

(19) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III, IV и V към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила в деня след деня на публикуването му в Официален вестник на Европейския съюз. Той се прилага от 1 януари 2019 г. За МДГОВ от ламбда-цихалотрин при ръж обаче той се прилага от 26 януари 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 11 януари 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнения III и IV, тридесет и втора сесия. Рим, Италия, 29 юни—4 юли 2009 г.

(3) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(4) Revision of the review of the existing maximum residue levels for the active substance lambda-cyhalothrin (Преразглеждане на прегледа на съществуващите максимално допустими граници на остатъчни вещества от активното вещество ламбда-цихалотрин). EFSA Journal (Бюлетин на ЕОБХ), 2015;13(12):4324.

(5) Научните доклади на ЕОБХ са на разположение на следния уебсайт:

http://www.efsa.europa.eu:

Reasoned opinion on the modification of the existing maximum residue levels for clomazone in chamomiles and plantains (Обосновано становище относно изменението на съществуващите максимално допустими граници на остатъчни вещества от кломазон при лайка и голям живовлек/жиловлек). EFSA Journal (Бюлетин на ЕОБХ), 2018;16(6):5316.

Reasoned opinion on the modification of the existing maximum residue levels for fluoxastrobin in oilseeds (Обосновано становище относно изменението на съществуващите максимално допустими граници на остатъчни вещества от флуоксастробин при маслодайни семена). EFSA Journal (Бюлетин на ЕОБХ), 2018;16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities (Обосновано становище относно изменението на съществуващите максимално допустими граници на остатъчни вещества от мепикват при маслодайни семена и продукти от животински произход). EFSA Journal (Бюлетин на ЕОБХ), 2018;16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish (Обосновано становище относно изменението на съществуващите максимално допустими граници на остатъчни вещества от тиаклоприд при семена от полска белоочица и репички). EFSA Journal (Бюлетин на ЕОБХ), 2018;16(6):5313.

Reasoned opinion on the modification of the existing maximum residue levels for valifenalate in various crops (Обосновано становище относно изменението на съществуващите максимално допустими граници на остатъчни вещества от валифеналат в различни култури). EFSA Journal (Бюлетин на ЕОБХ), 2018;16(6):5289.

Reasoned opinion on the setting of an import tolerance for chlorantraniliprole in hops (Обосновано становище за определяне на допустими за целите на вноса стойности от хлорантранилипрол при хмел). EFSA Journal (Бюлетин на ЕОБХ), 2018;16(6):5312.

Reasoned opinion on the setting of an import tolerance for fenazaquin in almonds (Обосновано становище за определяне на допустими за целите на вноса стойности от феназахин при бадеми). EFSA Journal (Бюлетин на ЕОБХ), 2018;16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (ЕС) № 396/2005 (Обосновано становище за преразглеждането на съществуващите максимално допустими граници на остатъчни вещества (МДГОВ) от флуоксастробин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2012;10(12):3012.

(7) Регламент (ЕС) 2016/1003 на Комисията от 17 юни 2016 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от абамектин, ацеквиноцил, ацетамиприд, бензовиндифлупир, бромоксинил, флудиоксонил, флуопиколид, фосетил, мепикват, проквиназид, пропамокарб, прохексадион и тебуконазол във или върху определени продукти (ОВ L 167, 24.6.2016 г., стр. 46).

(8) Регламент (ЕС) 2018/960 на Комисията от 5 юли 2018 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ламбда-цихалотрин във или върху определени продукти (ОВ L 169, 6.7.2018 г., стр. 27).

(9) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(10) Conclusion on the peer review of the pesticide risk assessment of the active substance fenpicoxamid (XDE-777) (Заключение относно партньорската проверка на оценката на риска от употребата на активното вещество фенпикоксамид (XDE-777) като пестицид). EFSA Journal (Бюлетин на ЕОБХ), 2018;16(1):5146.

(11) Регламент за изпълнение (ЕС) 2018/1295 на Комисията от 26 септември 2018 г. за одобряване на основното вещество лучено масло в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 243, 27.9.2018 г., стр. 7).

(12) Регламент за изпълнение (ЕС) 2017/357 на Комисията от 28 февруари 2017 г. относно неодобряването на активното вещество цикланилипрол в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 54, 1.3.2017 г., стр. 4).